text: Ikke skatteyderne, der skal betale
  19 maj 2016 kl. 15.40
  Hans Kristian Skibby, Dansk Folkeparti, er kategorisk: Ikke skatteyderne der skal betale for oprydning efter branden i Fredericia.
  Fredericia Kommune og Miljøstyrelsen mødes på mandag om bl.a. spørgsmålet: Hvem skal betale for oprydningen efter udslippet af ca. 5000 tons kvælstof ved branden på Fredericia Havn den 3. februar?
  - Det er en sag mellem en privat virksomhed og deres forsikringer, siger Hans Kristian Skibby til TV SYD.  Hvis en virksomhed forurener i Danmark – f.eks. en olievirksomhed - så skal de under en forsikringsmæssig dækning. Det er ikke noget, skatteyderne skal betale for.
  Det er blevet foreslået, at en måde at kompensere for det massive udslip på, er at bede landbruget udlede 5000 tons mindre – og betale dem for det. Det kan beløbe sig til mellem 200 mio. kr. og 1,5 milliard kroner.
  Det er ikke en løsning, som Hans Kristian Skibby bifalder.
  - Det er slet ikke noget, der skal på politikernes bord på nuværende tidspunkt, siger han til TV SYD.
  